*15. Kondenz – Festival savremenog plesa i performansa, 23-30. oktobar 2022.*

**Igor Koruga: Kvarovi i pukotine kao prostori moguće slobode**

Na 15. izdanju Kondenza – Festivala savremenog plesa i performansa, 25. oktobra u 21h u Ateljeu 212, Ivana Kalc i Igor Koruga će premijerno prikazati novi rad „Zašto ne (?)“ koji „traga za otelovljenjem i definisanjem današnjeg beznadežnog, izolovanog, uplašenog, prekomerno-identifikovanog tela pojedinca“, kao i „afektivnim prostorom negovanja između (najmanje) dvoje, kao prakse koja se nadalje može razvijati sa kolektivom“ , odnosno publikom. Ovim povodom razgovarali smo sa Igorom Korugom, kako o samoj predstavi tako i o diskursu savremenog plesa i performansa, kao i o situaciji na domaćoj plesnoj sceni.

**Kako ste započeli saradnju sa Ivanom Kalc na predstavi „Zašto ne (?) i na koji način ste, kroz zajednički rad, koncipirali ovo delo?**

Otkada smo se zvanično upoznali leta 2021. godine, Ivana i ja smo kroz brojne zajedničke razgovore otvarali teme današnjeg beznadežnog, premorenog i prekomerno-identifikujućeg tela pojedinca. Sa time smo se poistovetili posebno kao umetnici na tržištu prinuđeni da radimo u prekarijatskim/neizvesnim uslovima, u nejasnim radnim odnosima i radnim vremenima, nomadski i na različitim geografskim lokacijama, uvek spremni u niskom startu da generišemo svoj intelektualno-kreativni kapital i pristanemo na njegovu eksploataciju, da dajemo sve od sebe do totalnog samouništenja, kao gladni kojot iz crtanog filma koji bi da dočepa neuhvatljivu pticu trkačicu, to neprocenjivo ostvarenje svih samo-ostvarenja.

Dakle, tempo života kao *skrol* na ekranu, u čemu smo sistemski individualizovani sa svojim ambicijama – jer ukoliko ne doprinosimo svojim radom, usled emotivnog ili mentalnog preopterećenja, bivamo eliminisani iz “trke” i prepušteni samima sebi. Ove teme bile su dovoljne da se udružimo u umetničku saradnju i koncipiranje afektivnog, fizičkog i kinetičkog prostora za negovanje između (najmanje) dvoje – ljudi, bića, entiteta. Upitali smo jedno drugo zašto (čemu) sve to danas? A onda izgovorili – a zašto ne?

**Koje je značenje tog naziva predstave za vas, odnosno u komunikaciji sa potencijalnim gledaocem predstave?**

Naziv „Zašto ne (?)“ sadrži dvoznačnost – zašto NE kapitalističkom sistemu i uslovima u kojima svi danas radimo i živimo, i okrenuti se ka promišljanju i praktikovanju alternativnih oblika zajedništva i društvenog poretka. Sa druge strane nosi pitanje zašto je danas nemoguće isčupati se iz nestalnosti tela i identiteta, kao i komfora unutar kandži tog nevidljivog neprijatelja zvanog Kapitalizam, da bismo praktikovali takve alternative.

Znajući da svi živimo u istim/sličnim okolnostima (i kao umetnici i kao drugi profesionalci) zainteresovali smo se koreografski za izvođačko sredstvo *unisonosti*. Zanimalo nas je kako unutar unisonosti nastaje kvar (*glitch*) – šta proizvodi, koliko dugo traje, kakve posledice stvara. Ispitujući kvar kroz unisonost, repeticiju i kvalitet fizičkog pokreta (hodanje, disanje, kotrljanje, padanje, okretanje, kruženje itd), kao i kroz tekst, muziku, svetlo pa i samu dramaturgiju predstave - istraživali smo različite principe kao na primer: kako danas opstajem sam/a, kako opstajem sam/a sa drugim, i kako opstajem zajedno sa drugim (individuama ili kolektivom).

Zato se ova plesna predstava ne zadržava samo na dijagnozi (reprezentaciji) okolnosti u kojima postojimo i opstajemo. Ona upućuje gledaoca da svoje afektivne, fizičke i kognitivne doživljaje – uz i u odnosu na sve elemente predstave koji mu se nude kroz vremenski tok – promatra i kao objekte različitih označavanja u kontinuiranom mehanizmu skrolovanja, ispisivanja i presvlačenja, između kojih nastali kvarovi (gličevi) ili *pukotine*, opstaju kao prostori moguće slobode (percipiranja, postojanja, razumevanja, doživljavanja, učešća itd).

**Šta zapravo tehnika unisonosti, odnosno „istosti“ kao izvođačkog sredstva plesa, predstavlja u širem istorijskom smislu, a šta za vas lično kao izvođača?**

U širem istorijskom smislu, unisonost odnosno kolektivna i ritmična artikulacija istih pokreta, kao plesna tehnika i izvođačko sredstvo primenjivalo se višestruko: od naglašavanja profesionalne veštine, obučenosti, virtuoznosti, spretnosti, snage, fokusa ili pojedinačne autentičnosti plesača, do građenja široko rasprostranjene društveno-kulturološke ideje da ples privileguje identitet iznad razlike, jedinstvo iznad singularnosti. Ovakva tradicionalna vizija pored uokviravanja klasičnog baleta, društvenih plesova, narodnog plesa, ritualnog plesa – ujedno se koristila i kao osnova za stvaranje društvenog jedinstva različitih društvenih poredaka u istoriji.

Za mene, međutim, interesantnije su ideje o društvenom jedinstvu kao umreženom mnoštvu disperzovanih razlika, koje međusobno deluju putem uočljivih tenzija, različitih moći i kapaciteta, nejednakih obaveza i dužnosti. Takve teze omogućavaju odricanje nad-identiteta i usmeravaju ka otvorenijim simbiotskim odnosima sa okolinom. Zato predstava „Zašto ne (?)“ ciljano neguje opstanak kvarova i narušavanja istosti, podsećajući nas da je osnova za svako političko, angažovano i kritičko udruživanje i suživot danas – skup pojedinaca sa različitim društvenim i fizičkim moćima i sposobnostima.

**Koliko je danas važna politička i filozofska dimenzija savremenog plesa i performansa?**

Od devedesetih godina, sam plesni stil, tehnika i sadržaj nisu više dovoljni da čine koncept nekog plesnog rada, zato što time svode koreografiju samo na čin „pisanja“ govora tela. Novi koncepti u koreografski jezik pored pisanja pokreta, misli, svesti, iskustva ili afekta kroz ples, takođe uključuju i propitivanje samih pretpostavki, pravila i vrednosti koje određuju samo koreografsko pisanje. Tako koreografi koriste sredstva i postupke iz drugih oblasti i domena: jezika i teorije, istorije, filma, muzike, opere, sporta, vizuelnih umetnosti, digitalnih medija, pop-kulture itd.

Kroz mnoštvo različitih umetničkih promišljanja (konceptualizacija) pokreta, tela, subjektivnosti i kroz hibridnost različitih uticaja, disciplina i žanrova, ovakve prakse proširuju shvatanje plesa u kompleksniju ideju promišljanja toga šta autor/koreograf želi da uradi i postigne svojim umetničkim delom u javnosti u kojoj ga kreira i izvodi. *Estetsko* (čulno, lepo) više nije jedini kriterijum vrednovanja (plesne) umetnosti kao specifičnog i relativno autonomnog oblika stvaralaštva, već je i: politično, kritično, tehničko, psihoanalitičko, etičko, ekonomsko, feminističko itd.

**Kako vidite aktuelni trenutak scene savremenog plesa i performansa u Srbiji – koje su njene glavne prednosti, a koji problemi?**

Lokalnu plesnu scenu i dalje uglavnom karakteriše izraziti antagonizam između institucionalne i nezavisne umetničke scene, koji ih čini da, nažalost, ostanu hermetične. Tako nezavisna plesna scena ostaje samo-održiva, marginalizovana, desetkovana, ignorisana, anulirana.

U uslovima u kojima se umetnost danas proizvodi - isključivo tržišne i profitabilne kulturne makropolitike, nedostatak strateškog plana za budući razvoj kulture, nedostatak prostora za rad, izuzetno malo budžeta za produkciju savremenih koncepata stvaralaštva, nedostatak visokog institucionalnog obrazovanja itd – dosadašnji uspeh a i cilj nezavisne scene, za mene se najviše ogledao u kontinuiranoj ponudi novih principa, načina, metodologija, pristupa, i taktika unutar mikro-kulturnih politika i umetničkog rada. Ove prakse, povremeno intervenišu u ethos institucionalnih konzervativnih makro-politika, kao ekscesi, kvarovi, pukotine. Uprkos ovako ranjivoj poziciji, Kondenz festival ove godine slavi petnaestogodišnjicu takve kontinuirane prakse i borbe, pa sam posebno srećan što sam deo takvog procesa i momenta.

Na žalost, i dalje imamo određene aktere institucionalne scene koji u komisijama javnih institucija kulture danas doslovno ignorišu i brišu njihovo postojanje i rad nezavisne scene. Isto kao i pre petnaest godina, pitam i danas - DOKLE?